Hjalmar Löfving

**Hjalmar Edvard Löfving** (26. tammikuuta 1896 Helsinki – 29. tammikuuta 1968) oli suomalainen piirtäjä, sarjakuvataiteilija, lehtikuvituksen tekijä ja animaattori. Hänen vanhempansa olivat poliisikomissaari August Teodor Löfving ja Ida o.s. Tiitinen. Hän kävi Suomen Taideyhdistyksen piirustuskoulun 1913–1917.

Löfvingin tunnetuin sarjakuva oli ''Olli Pirteä'', joka ilmestyi ''Sirkassa'' 1926–1945. Tämän jälkeen *Olli Pirteä* ilmestyi vielä jonkin aikaa ''Lasten Maailma'' -lehdessä. Löfvingin surrealistisia piirteitä sisältänyt *Olli Pirteä* oli saanut selvästi vaikutteita Winsor McCayn ''Pikku Nemosta''. *Olli Pirteästä* julkaistiin vuonna 2011 postimerkki. Muita Löfvingin sarjakuvia olivat *Pikku Timo*, *Pörröpää-Iivari*, *Pekka Ponteva*, *Risto Reippaan seikkailut*, *Tommi Typykkä*, *Olli Viikarinen*, *Kalle Kujeinen*, *Sankari ja Nuoli*, *Putte Mökkönen Hollywoodissa*, *Pullen ihmeelliset seikkailut*, *Matin matka maailmalle*, *Sipi ja Sopi -muurahaiset*, *Pompus ja Nökö*, *Pike Pallean seikkailut* sekä *Bimbo seikkailee*.

Pilapiirroksia Löfving teki 1910- ja 1920-luvuilla ''Tuulispäähän'' ja *[[Kurikka (lehti)|Kurikka]]*-lehteen. Ne olivat joko yksi- tai monikuvaisia, yhteiskunnallisia ja satiirisia. Henkilöiden sympaattisuus riippui kuvan tilanneen lehden poliittisesta kannasta.

Löfving oli varsin tuottelias ja piirsi hyvin paljon kuva-arvoituksia eri lehtien tehtäväsivuille. Valokuvaaja Magnus Löfving, Hjalmarin poika, kertoo että isällä oli tapana tehdä töitä iltaisin lasten mentyä nukkumaan ja lähteä seuraavana aamuna tarjoamaan töitään myyntiin. Hjalmarille riitti muutaman tunnin yöuni. Magnus Löfving kertoo: "Isäni oli myös aina hyvällä tuulella. Hän oli positiivinen ihminen, joka osasi nauttia elämästä. Ja hänellä oli hyvä huumorintaju, eihän hän ilman sitä olisi voinut tehdä pilapiirroksiaankaan."

Löfving oli myös suomalaisen animaatioelokuvan uranuurtajia yhdessä Eric Vasströmin, Yrjö Nortan ja Ola Fogelbergin kanssa. Vuonna 1927 hän aloitti harjoittelun Suomi-Filmin työhuoneissa ja piirsi joitakin lyhyitä ja pari pidempää mainoselokuvaa. Kolme minuuttia pitkä *Muutama metri tuulta ja sadetta* (1932) animaatio kuvaa, kuinka kaupungilla kävelyllä oleva väki joutuu sateen yllättämäksi. *Muutama metri tuulta ja sadetta* esitettiin Tesvisiossa 23. huhtikuuta 1964. Filmi on entisöity Suomen elokuva-arkistossa 1975. Se on ainut todistetusti selluloidi-tekniikalla valmistettu suomalainen animaatio ennen toista maailmansotaa. 

Löfving on haudattu Malmin hautausmaalle Helsinkiin.

## Bibliografia
* *Priki Ainoneidon kokki kertoo: ynnä muita satuja ja tarinoita* (Johannes Suomalainen), piirtänyt Hj. Löfving (Valistus 1926)
* *Afrikkalaisia satuja*, A. E. Virtasalo, piirtänyt Hj. Löfving (Valistus, 1927)
* *Olli Pirteän seikkailut*, kirjoittanut ja kuvittanut Hj. Löfving (WSOY, 1927)
* *Oletko nähnyt?* (Valistuksen lastenlehden kirjasto 2, 1938)
* *Matin matka maailmalle*, kertonut Veikko-setä, piirtänyt Hj. Löfving (Suomen lut. evank.-yhdistys, 1947)
* *Bimbo seikkailee, luettavaa, katseltavaa ja väritettävää* (Suomen säästöpankkiliitto, 1964, eripainos *Lipas*-lehdestä Säästöpankin lahjana lapsille)

## Lähteet

## Aiheesta muualla
* Kvaak - Hjalmar Löfving
* Piirros Suomen Kuvalehdessä nro 36/1942 5.9.1942 s.1097